Christian Klien

Christian Klien (sündinud 7. veebruaril 1983 Hohenemsis) on Austria endine Vormel 1 sõitja.

Klien alustas kardispordiga varateismelisena. Ta sõitis kardiga Austrias ja Šveitsis, tulles ka korra Šveitsi meistriks. Entusiasmi suurendas kohtumine Ayrton Sennaga.

1999 liitus Klien Vormel BMW sarjaga, sõites meeskonnas ADAC Sport München. Ta saavutas 20 etapist 1 kvalifikatsiooni- ja 3 etapivõitu ning oli hooaja kokkuvõttes 193 punktiga 4.

2000 sõitis Klien samas sarjas Team Rosbergis 19 etappi, saavutamata küll suuremat edu. Sarja kokkuvõttes oli ta 57 punktiga 10. kohal.

2001 sõitis Klien samas sarjas ja samas meeskonnas. 19 etapist võitis ta 3 kvalifikatsiooni ja 5 etappi ning tuli 232 punktiga 3. kohale. Sarja võitis Timo Glock.

2002 sõitis Klien Vormel Renault 2000 sarjas nii Euroopa kui Saksamaa meistrivõistlustel. Saksamaa sarjas saavutas ta 14 etapist 2 kvalifikatsiooni- ja 4 etapivõitu ning võitis sarja 278 punktiga. Euroopa sarjas tuli ta kohale kõigile 9 etapile ja sõitis neist kaasa 8. Parimaks jäi eelviimase etapi 2. koht. Kokku oli ta 92 punktiga 6. Teda edestasid Neel Jani (2.), José María López (100 punktiga 4.) ja Lewis Hamilton (samuti 92 punktiga 5.), kuid tahapoole jäi Robert Kubica (80 punktiga 7.). Meeskondlikult sai Klien 4. koha.

2003 sõitis Klien Vormel 3 Eurosarjas, kus 20 etapist võitis 6 kvalifikatsiooni ja 3 etappi ning sõitis 3 kiireimat ringi. 89 punktiga saavutas ta 2. koha, edestades Timo Glocki (5.), Nico Rosbergi (8.), Robert Kubicat (12.) ja Lucas di Grassit (21.). Ühtlasi saavutas Klien meeskondliku 2. koha, aga riikide arvestuses oli Austria Prantsusmaa ja Saksamaa järel kolmas. Hooaja lõpul Zandvoorti ringrajal sõidetud Vormel 3 meistrite sõidu võitis Klien kvalifikatsiooni võitnud Nelson Piquet juuniori ees.

 Vormel 1 
 2004: Jaguar 
pisi|Klien saavutas 2004. aastal Belgias oma ainsa punktikoha.
Eelmise aasta tulemuste põhjal sai Klien 2004. aastaks Jaguaris Mark Webberi kõrvale. Eelmisel aastal oli Webber üsna sageli punktikohale sõitnud, tema paarimehed mitte, ja uueks teiseks sõitjaks palgatigi Klien. Hooaeg oli mõnevõrra halvem eelmisest ja meeskond sai 10 punktiga 7. koha. Klien sai ainult ühe punktikoha, tulles 14. etapil Belgias 6. kohale. Individuaalselt oli Webber 7 punktiga 13. ja Klien 3 punktiga 16.

See hooaeg jäi Jaguarile Vormel 1 viimaseks. Jaguari omanik Ford Motor Company ei saanud meeskonna ülalpidamisest suurt tulu, sest paljud ei seostanud Jaguari meeskonda Fordiga, ja Ford müüs meeskonna Red Bullile, kes selle enda järgi ümber nimetas. Webber palgati Williamsisse, kus tema tulemused olid küll head tema varasematega võrreldes, kuid halvad Williamsi lootustega võrreldes.

 2005–06: Red Bull 
pisi|Klien saavutas 2005. aastal Kanadas 8. koha.
2005. aastal sõitis Klien Red Bullis David Coulthardi kõrval. Kuid ka Vitantonio Liuzzi oli sõlminud Red Bulliga lepingu, millega sai 4 etappi sõita. Esimesed 3 etappi sõitis Klien ning sai 7. ja 8. koha. Siis sõitis Liuzzi oma etapid ning saavutas 8. ja 9. koha. Klieni tulemused olid paremad ja ta sõitis hooaja lõpuni. Viimasel etapil Hiina Grand Prix'l tuli Klien koguni 5. kohale ja saavutas hooaja kokkuvõttes 9 punktiga 15. koha. Coulthard oli 24 punktiga 12., Liuzzi 1 punktiga 24. ja Red Bull34 punktiga 7.

2006. aastal sõitsid Red Bullis taas Klien ja Coulthard. Senised testisõitjad Liuzzi ja Scott Speed saadeti Red Bulli duubelmeeskonda Toro Rossosse, kus nad said kahe peale ühe punkti. Kuid ka Red Bulli tulemused polnud kiita. Avaetapil sai Klien punkti, aga järgmisest 14 etapist katkestas pooled ja sai 1 punkti juurde. Seepeale lõpetati Klieniga leping ja viimased 3 etappi sõitis senine testisõitja Robert Doombos, kelle parimaks kohaks jäi aga 12. Coulthard oli kokkuvõttes 14 punktiga 13., Klien 18., Doombos 24. ja Red Bull 16 punktiga 7.

 2007: Honda 
pisi|2007. aastal sõitis Klien Honda eest.
2007. aastaks palkas Red Bull Coulthardi kõrvale taas Webberi. Nad sõitsidki mõnevõrra paremini, tulles meeskondlikule 5. kohale. Kuid Klien ei mahtunud enam ühtegi meeskonda põhisõitjaks ja pidi leppima Honda kolmanda sõitja kohaga. Vormel 1 etappi ta sõita ei saanudki. Seevastu Honda põhisõitjad Jenson Button ja Rubens Barrichello said 6 punktiga meeskondliku 8. koha (kõik punktid Buttonilt).

 2008–09: BMW Sauber 

2008. aastal oli Klien koos Marko Asmeriga BMW Sauberi testisõitja. Meeskonna põhiliikmed olid Robert Kubica ja Nick Heidfeld, kes saavutasid vastavalt 4. ja 6. ning meeskonnaga 3. koha. Honda oli 9. ja lõpetas tegevuse.

2009. aastal ei olnud meeskonnas enam Asmerile kohta ja Klien oli BMW ainus testisõitja. Kuid seekord oli meeskond märksa nõrgem kui eelmisel aastal: Heidfeld saavutas 13. ja Kubica 14. koha, meeskond oli 6.

 2010: Hispania 

2010. aastal pidi Klien leppima testisõitja kohaga Hispania Racingus, kus ükski sõitja ei saanud punktidele ligilähedalegi. Meeskonna kõrgeima, 14. koha sõitnud Karun Chandhok vallandati poole hooaja pealt ja tema asemele prooviti testisõitjat Sakon Yamamotot. Yamamoto parim koht oli 15., mispeale hooaja lõpus sõitis 3 etapil ka Klien – parim koht 20.

Sellega Klieni vormelikarjäär lõppes. Tema meeskonnakaaslased Bruno Senna, Chandhok ja Yamamoto said teistesse meeskondadesse testisõitjateks, Klien ei saanud sedagi.

 Välislingid 

 Christian Klieni koduleht (inglise ja saksa keeles)



Kategooria:Austria Vormel 1 piloodid
Kategooria:Sündinud 1983